  Майя Бывальцева 4-тӥ шуркынмонэ Ижкарысь «Арт-резиденциын» «Мурдала» крезьгуро лабораториен тодматон ортчоз. Ужрадэ удмурт крезьгурен тунсыкъяськись вань мылкыд карисьёс пыриськыны быгато. Со сярысь радъясьёс «ВКонтакте» мерлыко вотэсын ивортӥзы. 19 часын кенешон кутскоз. Отын удмурт крезьгурын туала югдур, фольклор кылёсбур, концертъёсты, фестивальёсты ортчытон, альбомъёсты гожтон ласянь усто ужъёс но азьлане мынон амалъёс сярысь вераськон радъяськоз.  20 часын егит кырӟасьёсты, крезьгурасьёсты кылзыны луоз. Асьсэ творчествоензы хип-хоп ӧрын ужась Shoozymade, кырӟась Marie Danic, арганчи Данил Ефимов, поп-крезьгур ӧрысь ӝужась кизили Ульяна Климкина, поп-рок ӧрын кырӟанъёс гожъясь но быдэстӥсь Svetlana Volna (Светлана Зайцева) но мукетъёсыз тодматозы. Ватсалом, выль ӵектосэз Дарали Лели малпаз. «Мурдала» лаборатори удмурт крезьгурын выль нимъёсты усьтыны ужпум пуктэ. Ӵектосэ удмурт кылын кырӟасьёсты, калык инструментъёсын шудӥсьёсты, пӧртэм крезьгуро ӧръёсын асьсэдыз утчасьёсты ӧтё.  Тегъёс: Лулчеберет Ижкар егитъёс Удмуртия удмуртъёс крезьгур  